Vejret er nu blevet så lunt, at palmerne kan sættes ud på Palmestranden ved Frederikshavn.

Selvom vejret tirsdag måske ikke ligefrem antyder, at sommeren er på vej, så har en sommerbebuder meldt sin ankomst ved Frederikshavn. Her bliver palmerne nemlig sat ud på Palmestranden efter at have overvintret i kommunens gartneri. - Armene er over hovedet. Det er ligesom juleaften. Det er en stor og god dag, siger Michael Nielsen, der er beachkeeper ved Park og Vej i Frederikshavn Kommune. Sommeren kommer med palmerne Det er Park og Vej i Frederikshavn Kommune, der hvert år planter omkring 50 hør- og daddelpalmer på stranden. Det tager omkring otte timer at få palmerne flyttet fra gartneriet til Palmestranden. - Det er en speciel dag både for Park og Vej og for mange frederikshavnere. Jeg så en, der skrev på Facebook, at når palmerne kommer ud, kommer der sommer til Frederikshavn, siger Michael Nielsen. Idéen om en palmestrand opstod i 2004, hvor de første 30 palmer blev plantet. Se indslag om Palmestranden herunder: